Imtella' April 16, 2021 Is-Supretendent tas-Saħħa Pubblika Charmaine Gauci qalet li għad irid ikun stabbilit kemm se sservi l-immunità bil-vaċċin kontra l-Covid-19. Fil-bulettin mediku tagħha ta' kull ġimgħa, il-Professur Gauci qalet li bl-ewwel doża, il-persuna tibda tibni l-immunità u tkompli ssaħħaħa bit-tieni doża. "Kemm imbagħad isservi dik l-immunità wara t-tilqima għad irridu nkunu nafu", qalet il-Professur Gauci. Madankollu spjegat li l-kumpaniji li qed jimmanifatturaw dawn it-tilqim qed jaddattaw tajjeb għall-varjanti li qed joħorġu. Qalet li f'każ li se jkollna bżonn tilqima oħra biex inkomplu nsaħħu l-immunità tagħna, din se tiġi offruta lill-pubbliku skont ma tkun qed turi x-xjenza. Dwar it-tilqima tal-kumpanija Johnson & Johnson, il-Prof. Guaci qalet li l-awtoritajiet Maltin qed isegwu l-awtoritajiet internazzjonali fosthom l-Aġenzija tal-Mediċini Ewropea. Mistoqsija dwar it-teħid tal-vaċċin mill-Maltin, il-Prof. Gauci qalet li huma ftit ħafna dawk li qegħdin jirrifjutaw l-istedina biex jieħdu l-vaċċin.